སྐབས་དེར་ཉི་མ་དང་ས་ངོས་ཀྱི་སྙོམས་ཐིག་མཚམས་ནས་གཟུགས་སྟོབས་ཆེ་བའི་རྐང་ཐང་གཉིས་མངོན་བྱུང་།གཅིག་གིས་མགོ་བོ་སྒུར་ཞིང་རྒྱབ་ལག་བཅངས་ནས་ཡོང་བཞིན་པ་ནི་ཁྱུ་གཡག་ཅིག་རྭ་འཐབ་བྱས་རྗེས་ཐང་ཆད་དེ་གཡུལ་ས་ནས་ལོག་པ་དང་འདྲ་ལ།གཅིག་ཤོས་དེས་ནི་རུམ་ལག་བྱས་ཤིང་ཕུ་དུང་དྲུད་ནས་གྱོལ་མ་ལྡིང་གིས་འོང་བ་ནི་བྱ་རྒོད་ཀྱི་དིང་རུ་ཆག་པ་དང་འདྲ།ཐང་རྩེས་ཉི་ཡོལ་འཕངས་ནས་བལྟས་པ་ཙམ་གྱིས།ཆ་རྒྱུས་ལྡན་པའི་གཟུགས་བརྙན་དེ་གཉིས་སླ་མོར་ཤེས་ཐུབ།སྔོན་ནས་འོང་མཁན་དེ་ནི་ཁོའི་མག་པ་སྟོབས་ཆེན་ལག་ཆེ་དང་།མཇུག་གི་གྱོལ་བོ་དེ་ནི་སྟོབས་ཆེན་དང་ཁྱིམ་གཅིག་ན་ཡོད་པའི་ཕུ་བོ་སྟེ།ཆུང་མ་བླངས་མེད་པའི་སྡེ་དཔོན་བཙན་རྗེ་སྐྱབས་རེད།མི་ཚོས་ལྐོག་ནས་བཙན་ནག་རྫ་མ་མགོ་ཟེར།སྤྱིར་ན་ཁོ་ཚོ་རུ་སྐོར་ཡིན་པས་ཕན་ཚུན་འགྲོ་འདུག་བྱེད་ཐེངས་མང་ཡང་།དོ་དགོང་སྤུན་གཉིས་པོ་ཧ་ཅང་གཟབ་ནན་གྱིས་ཐང་རྩེ་ཚང་ལ་གཏད་ནས་འོང་བ་ནི་དོན་དག་ཕལ་བ་ཞིག་མིན་པ་ཐག་ཆོད་རེད།